ཡང་གཅིག་བསམས་ན།ནམ་ཞིག་དེ་དག་ལ་ཁྲོམ་ར་མེད་ན།ཁོ་ཚོས་དེ་དག་སྔར་བཞིན་རྒྱུན་འཛིན་བྱེད་སྲིད་དམ།དོན་དུ།བོད་ལ་མཚོན་ན་སྤྱི་བྱིངས་རིག་གནས་དེ་དམངས་ཁྲོད་རིག་གནས་རྨང་གཞིར་བཟུང་ཞིང་།དམངས་ཁྲོད་རིག་གནས་ཀྱི་རྣམ་པའི་ཐོག་ནས་མངོན་བཞིན་ཡོད་མོད།དེ་གཉིས་ལ་ཁྱད་པར་ཧ་ཅང་ཆེ།དེ་ནི་དེའི་ཐད་ཞིབ་འཇུག་གནང་མཁན་གྱི་ནུབ་ཕྱོགས་མཁས་དབང་དག་གི་དགོངས་པ་གཅིག་ཏུ་བབས་ཏེ།དམངས་ཁྲོད་རིག་གནས་ནི་དམངས་ནས་མཆེད་འོང་བ་ཞིག་དང་།མང་ཚོགས་རང་རང་གི་འཚོ་བ་དང་ཉམས་མྱོང་ལས་རང་བཞིན་གྱིས་ཕྱུངས་ཏེ་རང་རང་སོ་སོས་རང་དབང་གིས་ལོངས་སུ་སྤྱད་བྱ་ཞིག་ལས།དེ་ལ་ཁེ་ཕན་ནམ་དཔལ་འབྱོར་གྱི་རེ་ལྟོས་མེད་པ་ཞིག་ཡིན།འོན་ཏེ།སྤྱི་བྱིངས་རིག་གནས་ནི་དམངས་ནས་མཆེད་འོང་བ་ཞིག་མིན་པར།ཁེ་ཕན་དོན་གཉེར་མཁན་གྱིས་ཆེད་དུ་ལག་རྩལ་པ་དང་ཆེད་ལས་མཁས་པ་གདན་དྲངས་ཏེ་ཁྲོམ་རའི་དགོས་མཁོ་དང་འཚམས་པར་དམངས་ཁྲོད་རིག་གནས་ལ་བཅོས་སྒྲིག་བྱས་པ་ཞིག་དང་།ཡང་ན་དེ་བས་སྒྱུ་རྩལ་གྱི་རྣམ་པ་དོད་པའི་ཐོག་ནས་གསར་བཅོས་ཀྱིས་འཛད་སྤྱོད་པ་དེ་ཉིད་གཞན་དབང་ཅན་དུ་སྒྱུར་གྱིན་ཡོད།